text: La Val d'Aran acull la presentació de la xarxa d'Ateneus Cooperatius per enfortir l'economia social i cooperativa - horecalleida.es
  La Val d'Aran acull la presentació de la xarxa d'Ateneus Cooperatius per enfortir l'economia social i cooperativa
  Un total de 15 Ateneus, distribuïts per tot Catalunya, afavoriran la creació d'empreses d'economia social i cooperativa, així com la viabilitat i sostenibilitat dels projectes i experiències existents al territori per millorar l'ocupació impulsant la creació de nous llocs de treball, en especial els de qualitat, i el desenvolupament del territori.
  El Departament de Treball, Afers Socials i Famílies de la Generalitat de Catalunya destina 3.300.000 euros al nou projecte per subvencionar les iniciatives d'Ateneus que presentin les entitats sol·licitants
  El vicesindic d'Aran i conselhèr d'Administració Pública, Finances i Coneixement i Transparència, Luis Carlos Medina, el director dels Serveis Territorials de Treball, Afers Socials i Famílies a Lleida, Joan Santacana, i el director general d'Economia Social, el Tercer Sector, les Cooperatives i Autoempresa, Josep Vidal, han presentat avui a la seu del Conselh Generau d'Aran el nou projecte de creació de la Xarxa d'Ateneus Cooperatius, una xarxa d'entitats que el Departament vol que sigui un servei de referència on les organitzacions cooperatives i d'economia social treballin juntes per crear i impulsar nous llocs de treball, en especial els de qualitat, i promocionar l'economia social.
  Amb un pressupost de 3.300.000 euros, la iniciativa del Departament consisteix en la creació de 15 Ateneus Cooperatius, distribuïts per diverses demarcacions, que donaran servei, atenció i cobertura a persones, empreses, cooperatives i societats laborals per enfortir l'economia social i cooperativa en el marc del programa Aracoop.
  Aquesta iniciativa del Departament dóna resposta a la Resolució 17/XI del Parlament de Catalunya sobre la situació d'emergència social, la reactivació econòmica, la gestió pública i la necessitat d'una resposta institucional que insta el Govern a aplicar, per mitjà del programa Aracoop, mesures dedicades a promoure la creació de noves cooperatives i societats laborals, especialment per part de joves i persones aturades sobretot més grans de cinquanta anys.